정조 6년
壬寅六月初一日申時。上御誠正閣。時原任大臣。藥房三提調請對入侍時。領府事金尙喆。判府事鄭存謙。領議政徐命善。都提調鄭弘淳。判府事李徽之。左議政洪樂性。右議政李福源。提調金華鎭。副提調嚴璹。左承旨徐有防。假注書趙衍德。記注官金健修金鳳顯。以次進伏訖。尙喆曰。日旱如此。屢勤聖慮。伏未審此際。聖體。若何。上曰。一樣矣。尙喆曰。痰核之候。更若何。上曰。今則便成痼疾。甚可悶矣。卿等仰瞻。可也。尙喆曰。仰覩天顔。玉色頗瘦。不勝悶慮矣。上曰。一自郊壇往來之後。頗有添劇之症。似是暴陽而然矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。臣等俄聞親禱之報。今此請對矣。大抵躬行禱雨之擧。自是人君盛德事。今此聖念。旣出於敬天憂民。則臣等雖曰無狀。豈不思奉揚至意。而第今聖候方在靜攝之中。民事雖曰不輕。亦可不顧念至重處乎。惟玆深拱凝穆。以盡對越之誠。則是亦禱雨之事。何必躬將珪幣而後。謂之禱雨耶。見今雨意方濃。必得方寸之霔。伏願亟加三思。以寢成命焉。命善曰。見今旱氣益肆。風候不調。閭巷之間。感氣大熾云。此時動駕。實非節愼之方。且數日以來。日氣薰蒸。雲色濃黑。顯是將雨之兆。惟願靜坐虔誠。以俟霈然之澤焉。上曰。向日郊壇。誠未格天。終未得雨。予以何顔更言躬禱之事。而第今庚日不遠。民事渴悶。故不得不有是命矣。日昨農壇。非不欲躬行。而難期其得雨。故替送左相。此無他。卽是新卜之相。且古有商霖二字書給之事。故使之行禱矣。終不得一霈。此亦誠淺而然耶。今予更禱之擧。非敢曰誠能孚格。而或有萬一之望。且不以明日設行者。事天之道。貴在不屑。故特以再明日爲定矣。弘淳曰。天道雖遠。必監忱誠。雖不躬禱。必當霈然矣。尙喆等曰。時氣不佳。必盡節宣之方。雨意方濃。以致默禱之誠。亟從臣等之請焉。上曰。近來予果節愼。故姑無感氣之來侵矣。命善曰。此是元氣豐旺之效。伏承下敎。不勝欽嘆矣。上曰。體攝非難。而聖人制禮。自有儀節。且祖宗朝屢有躬行之例。其在遵守之道。亦何可廢之乎。弘淳曰。仁廟朝或曰。祈雨之誠。惟在對越而已。不在躬行云。雖使替行。在聖德少無所損矣。樂性曰。宋仁宗常曰。夙夜默禱爲第一箇誠敬云矣。上曰。宋仁宗。果於太乙宮。禱雨而得之。其時有人卜其雨來之日而禱之矣。徽之曰。此是王素所卜之事矣。上曰。人或謂今日有雨云。有何先見而然乎。命善曰。今日卽是六月之初。故有是言矣。福源曰。親禱不必每次爲之。亟命替行。宜矣。命善曰。臣等今日之請。實非飾佯。出於實懇。伏願反汗焉。上曰。一雨之得。雖曰不在於親禱與不親禱。而今若中止。人或謂何。尙喆曰。聖上祈天之誠。靡不用極。今雖停行。大小臣庶。孰敢有如何之意耶。此必不然矣。存謙曰。向日郊壇。敬天之誠。薦珪之儀。凡厥臣民。擧皆感歎。今雖停止。必當仰認聖意矣。上曰。卿等之言雖如此。有命旋寢。終涉如何。實難聽施矣。華鎭曰。臣職在藥院。不勝憂慮之忱。敢此仰達。亟軫愼節之方。特寢成命焉。上曰。當商量下敎矣。命善曰。明是致齋之日。卽降下敎。然後可無掣礙之端矣。尙喆曰。敬天之道。亦在順人情。亟從臣等之請焉。僉曰。禱雨之禮。臣等當竭誠替行。以體聖意。少勿爲慮。卽賜反汗焉。上曰。北郊祈雨。姑令置之。以待餘望。何如。命善曰。庚日只餘五箇日。竝行禱雨之禮。恐合宜矣。上曰。五六日內。若未得雨。則民事尤無可言矣。命善曰。連聞農家言。則姑無憂懼之色云矣。上曰。畿內昨年。幸免歉歲。故似無憂慮之色矣。尙喆曰。兩西連得雨澤。百穀稍豐。而入畿境。始有致歉之慮云矣。僉曰。臣等之懇。今已悉暴。亟命停止。然後可以退出矣。上曰。卿等之請。若是懇至。當强施矣。仍命書傳敎曰。社壇祈雨祭。遣大臣攝行。上曰。祈雨祭。誰當進去乎。福源曰。領左相前已進參。臣當進去矣。上曰。聞卿有實𧏮云。其能無難乎。福源曰。雖有身病。今非言私之時。臣當進去矣。上曰。然則往哉。上曰。卿等皆有感患耶。尙喆曰。然矣。上曰。領府事起居折旋。無異少年人。誠可貴矣。命善曰。果然矣。上曰。卿等頃以意外事。胥命金吾。尙用警怪矣。尙喆曰。李澤徵事。雖曰應旨。豈可以莫重至大之事。登諸章奏。容易說到。究其情跡。誠極危怖矣。上曰。考諸政院日記。藥房啓辭。俱無所載。卿等立朝幾年。寧或全昧故例。創出無前之事乎。此莫非自反處。然以大體言之。雖匹庶之間。其在敬禮之道。固不當言及內事。況以何等重大之說。一疏再疏。有若常茶飯者然。不獨予心之爲羞愧。此言一出。自然傳聞於內。以致大有不安之意。卿等於父事母事之地。致此羞愧不安之事。則卿等之心。亦當如何。尙喆曰。此莫非臣等之罪。而揆以體例。內殿問候。臣等何以仰問於殿下乎。上曰。再疏中以爲。先朝入侍時耳聞云云。故自渠立朝後。溯閱政院日記。初不登坤殿問候之筵。而如是質言於君父者。已極無嚴。且予所不言者。而謂之以筵敎。內而架虛。外而眩人。人心之陷溺。世道之危險。實無可言矣。存謙曰。旣無前例。而敢以莫重之事。無難提說者。非但持心之無嚴。難免矯制之律。且究其指意。在臣等便是聲罪致討矣。命善曰。疏中句語。以春間登對時爲言。則其所指意。專在臣身。苟欲殺臣。何患無辭。而乃擧此莫重之事。人心至此。吁。亦怕矣。尙喆曰。其在臣隣極言力爭爲辭。則不必獨指領相。統擧臣等而言矣。上曰。再疏指以體國大臣云者。果謂誰某也。命善曰。臣近居首席。故有此指擧者矣。弘淳曰。臣等雖曰昧禮。豈於典禮之外。作此無前之事乎。上曰。此言奚爲而至哉。此莫非朝廷見輕之致。予實自反而不暇矣。大抵此人平日往來者。誰家也。命善曰。世或謂出入於鄭判府事親知之家矣。上曰。其然乎。存謙曰。人或以此指目矣。福源曰。此等人。何足以名色論之。只自趨時附勢。無處不往之類矣。上曰。向時除拜。其所發啓。適及於臺閣寥寥之中。故爲其拂拭奬勸之意。置之下大夫之列矣。不料今日。有此驚駭之事矣。尙喆曰。向日特除。果是聖德事。而今旣語犯莫重。特垂寬假之典。臣等實不勝嘅然矣。上曰。鄭述祚上疏。條陳極甚張皇矣。都承旨若已盡覽。則詳陳各條。可也。璹曰。臣霎時取見。不能盡記。而其中有常平倉耗穀請罷。守摠兩營之革付外邑。各道上番軍停退之事矣。上曰。非不欲爲民施惠。而若祛還耗。則國無積儲之穀。且停上番。則京無替代之軍。此實難矣。命善曰。果如其言。隨事施惠。則亦有恩渴之慮矣。上曰。首論世室事而以爲寶鑑告完後奉於世室云。予於先大王。寧有誠歇而然乎。年前已與領府事。有所議定矣。命善曰。先大王。入於世室。何待寶鑑之成與不成乎。似未聞聖意所在矣。上曰。領府事見寶鑑印本乎。尙喆曰。姑未得見。而聞印役善爲之云矣。上曰。都廳之前後董役。聞甚勤榦矣。命善曰。果着意爲之云矣。上曰。何當告成乎。華鎭曰。工匠付役。今至一百十餘人。來月間當畢役矣。上曰。各室有玉冊金寶奉安之例。今玆寶鑑。揄揚聖德。不啻琬琰之比。將欲分奉於各室。卿等之意果何如。命善曰。列聖朝寶鑑。今始纂成。此亦有時而然。其在表揚之道。分奉各室。誠好矣。上曰。先大王盛德。果何如。而列聖朝寶鑑。尙未撰成者。蓋緣時議之不同。而然今賴卿等。仰體先大王追先之志。有此編成之擧。實不勝萬幸矣。尙喆曰。此莫非聖上揄揚先烈之功。有何臣等之效勞乎。上曰。寶鑑告成後。不待言者之言。將欲告廟矣。上曰。疏中又有嚴興道贈諡事矣。璹曰。先朝已贈參判之職。而書以參議者亦爽矣。上曰。其中又有何事之條陳乎。有防曰。請祛仁明園園字矣。上曰。都承旨閱歲在直。一向强健。誠可壯矣。命善曰。果然矣。來頭宜有酬勞之典矣。上曰。若施賞典。則藥房有閱歲酬勞之典。政院有過十朔加資之例。兼此二者。宜有超二資之典矣。命善曰。果然矣。上曰。都承旨之子。向於節製。見其爲人。亦不下都承旨矣。似聞年紀已屆筮仕云。銓家何不收用耶。卿等以此言及。可也。命善曰。論其地處年紀。尙未筮仕者。亦可怪矣。上曰。李澤徵疏中。又論笞杖之事。予則初無禁杖之事。而自下有此擧行矣。然而在前如此之時。不用笞杖。亦可謂有已例矣。有防曰。考見日記。果無用杖之事矣。上曰。朴光晦用杖事。不謂其非矣。此後如有用杖之人。必須嚴治。勿爲禁遏。可也。命善曰。迓續景命之時。何可用刑乎。言者之言。誠過矣。上曰。見今朝廷。綱紀微弱。有若老人元氣一縷垂盡。將無振起之望。誠可歎也。上曰。金重瑞疏放事。果何如。向時金鍾秀。自箕營遞歸後。以爲此人不置一律。則朝廷將無法云矣。今又聞之。則曾無此等說話云。亦可怪矣。命善曰。洪樂純。旣已焚券。則雖令責納。便是指徵無處。累萬金營債。從何出備納乎。在渠初無生出獄門之望。今幸有疏釋之典。實是聖德事矣。上曰。江界民人。尙言金重瑞事乎。華鎭曰。臣聞本邑消息。則重瑞二字。初不提說云矣。命善曰。旣已焚券。則在江民。初無徵債之弊。似不話及於重瑞矣。上曰。李奎緯之經歲滯囚。徒損國體。故特命發配。而在渠誠善爲矣。命善曰。臣聞奎緯發簡於所親守令。雖有所得之物。初無備納之意。全歸自養云。雖屢年拘囚。終無徵捧之望矣。今此定配之命。實出存國體恤獄囚之意矣。上曰。權裕尹履相之入於疎決。亦可怪矣。此兩人。已經通淸乎。命善曰。尙未通望矣。上曰。登第幾年。尙未得通。亦屬冤屈申飭銓曹。可也。福源曰。至於通望。銓曹自有公議。臣等有難干涉矣。上曰。銓郞復古之弊。誠不少矣。向時領府事。已料方來之弊。執以爲難。而伊日登筵諸臣。僉曰可矣。故予果不獲已聽施矣。以今觀之。初無淬勵之政。專尙歧貳之論。至於無故之人。輒置停望。以致永枳。論其事例。誠極怪駭矣。命善曰。近來一入停望。則雖典籍望。初不檢擬。事甚無謂矣。福源曰。古例則雖或停望。只過一政而復擬矣。上曰。人人皆以謂得大將爲言。則是誠朝廷美事。而今則以枳塞爲主。使人不得任其隨用。寧有如許事理乎。命善曰。聖敎誠然矣。上曰。在昔銓郞時事。卿其見之乎。命善曰。革罷在於庚申。故未及見之矣。上曰。以入直事言之。一差假郞。限以六朔。便同久勤。而輒除外任。是亦謬例之謬例矣。命善曰。假郞久直。古亦然矣。上曰。文兼差出之時。必待銓郞之備望以送。是例從何出乎。樂性曰。臣於昨年騎判時。曾無此例矣。有防曰。似是自近創行之事矣。命書榻敎曰。輪對官。前刑曹佐郞朴一源入侍。賤臣承命出。與忠勳都事尹得弘。司饔奉事韓德彬。軍器判官元命輔。內資奉事兪靖柱。內贍奉事南獜耇。前刑曹佐郞朴一源偕入進伏。上曰。一員式進前。得弘進伏。上曰。有何職掌乎。得弘曰。掌賜與田畓矣。上曰。是誰也。命善曰。故判書尹得養之兄。今縣令尹翊東之父矣。上曰。曾經幾邑乎。得弘曰。經比安大興高城三邑矣。上曰。有所懷乎。得弘曰。無矣。命退。德彬進伏。上曰。是誰也。有防曰。似是忠義出身矣。命善曰。臣帶本院提調。而郞廳多在。武臣與雜歧。參以院事。全不成樣矣。上曰。大妃殿所入茶鍾。果卽捧上乎。德彬曰。臣未聞下敎矣。上曰。昨已下敎。而尙未捧上者。誠可怪矣。命善曰。臣帶提調。固當聞知。而尙無來傳之事。必是中間遲滯之事矣。上曰。此等小事。不善擧行。誠極駭然。此後益加申飭。可也。命善曰。當另飭矣。上曰。有職掌乎。德彬曰。無所掌矣。上曰。有所懷乎。德彬曰。無矣。上曰。爾以何階得除此職乎。德彬曰。以香室忠義。得蒙承傳。陞拜禮賓參奉矣。命退。命輔進伏。上曰。爾是誰族乎。命輔曰。與故相臣元仁孫爲遠族矣。上曰。何年得除此職乎。命輔曰。再昨年得除矣。上曰。何年登科乎。命輔曰。登辛卯科矣。上曰。有職掌乎。命輔曰。掌火藥色矣。上曰。遺在幾何。命輔曰。火藥一千六百四十六斤十二兩六錢。短鳥銃三千六百二十四柄。火車六乘。火繩一千一百五沙里。火箭八百一柄。槍刃一百四十八介。藥線六千二百五沙里。火藥線紙八卷六張。小藥線紙十三卷一張矣。上曰。有所懷乎。命輔曰。無矣。命退。靖柱進伏。上曰。是誰也。有防曰。故全州判官漢吉之子矣。上曰。與兪彦鎬爲幾寸乎。靖柱曰。爲八寸矣。上曰。兪彦鎬親病。近果何如。靖柱曰。頗不輕云矣。上曰。爾年幾何。靖柱曰。五十二歲矣。上曰。有職掌乎。靖柱曰。掌酒色矣。上曰。有所懷乎。靖柱曰。無矣。命退。獜耇進伏。上曰。此是南公轍之姪乎。命善曰。然矣。爲奉朝賀之奉祀孫矣。上曰。有職掌乎。獜耇曰。掌盤沙器矣。上曰。遺在幾何。獜耇曰。本無遺在。自戶曹輸用矣。上曰。當淵集序文。爾果見之乎。獜耇曰。臣未得見。而聞於臣叔矣。上曰。公轍。今亦讀書乎。獜耇曰。近業做工。故姑停讀役矣。上曰。向日日次。儒生殿講時。俾令勤讀參講矣。今果着意勤讀乎。樂性曰。至於臣子。秋科當前。故不能讀書矣。命善曰。李性源之子。本有宿工。而時或讀之云矣。上曰。其時不令强讀。而從其自願矣。命退。一源進伏。上曰。秋官誌。善爲撰成。極甚可嘉。而始撰在於何時乎。一源曰。金魯鎭在本曹判堂時始役矣。上曰。大體固好。而或有疎漏處。益加潤色。好矣。一源曰。只從本曹所在文書。以爲撰出。故如是疎略矣。上曰。多載列朝受敎。然後當有遵行之效。禁府文書中。或有本曹所屬。則取來添錄。益加添潤。其中付標處。亦爲釐正。可也。上曰。曾經幾邑乎。一源曰。經任實牙山兩邑矣。上曰。牙山緣何遞來乎。一源曰。金峙默御史時見罷矣。上曰。見其書而未見其面。故特召矣。命退。上曰。敦寧參奉李晩運。博識誠壯矣。文獻備考誤錄處。使之釐正。則其所付標。無一差誤。所識誠出人矣。命善曰。至於本朝事蹟。渠亦自任云矣。上曰。見今日氣薰蒸。雨意頗多矣。僉曰。果有滂沱之望矣。上曰。祈雨祭文。連爲親自製下。此實出於躬禱之意。而文不能感神。尙未得雨。誠極悚悶矣。僉曰。今明必當大霈矣。命退。有防曰。軍門將官望之三日內入啓。自是定式。而摠戎中軍李漢泰罷職之代。過限不爲擬入。事甚未安。摠戎使李昌運。推考警責。何如。上曰。依爲之。出擧條諸臣以次退出。